Siv til finansbyråkratene: - Forventer respekt tilbake
Fra sent på 90-tallet har Frps eks-leder, Carl I. Hagen, fortalt lignelsen om keiserens nye klær og hånet «skredder- og veverøkonomene i Finansdepartementet» som hindrer økt bruk av oljepenger. Senest i mai i år sa nåværende Frp-leder Siv Jensen til Aftenposten at god ledelse skal forhindre byråkratene fra å avspore Frps finanspolitikk og at «økonomene i Finansdepartementet er festbrems nummer en for ferske regjeringsmedlemmer». Bakgrunn:Frp krever at Siv Jensen blir finansminister Men fiendskapet til tross; nå sier Bjørn Halvorsen, leder i NTL i sentralforvaltningen, at også en Frp-statsråd vil vise respekt for departementets byråkrater. - Jeg regner med at de går inn i regjering med en viss ydmykhet, med respekt for et profesjonelt og lojalt embetsverk, sier Bjørn Halvorsen til VG.Men på de blåblå forhandlingskameratenes første pressekonferanse på Sundvolden hotell i går ettermiddag, fikk finansbyråkratene klart svar: - Jeg forventer at det er gjensidighet i det. Det er slik at et embetsverk skal møte ny kurs og nye vedtak, så det er en gjensidighet der, sier Jensen til VG. Frp-lederen regnes nå både i Høyre og Frp som landets trolig neste finansminister. - Nå har ikke vi gjort opp mellom oss enda hvilke parti som skal bekle de forskjellige departementene. Men jeg tror jeg kan si med all sikkerhet at uansett hvem som blir statsråd hvor, så vil vi møte det embetsverket med respekt, nettopp fordi vi har erfart at det er et embetsverk som er flinke til å snu seg rund, sier Jensen. For hvordan akkurat Finansdepartementet har snudd seg rundt, har Frp fulgt med på gjennom 40 år i opposisjon: I 2005 hadde Frp leid inn to offentlige tjenestemenn til å synge handlingsregelen med melodien fra Prøysen-visa «Hompetitten». - Handlingsregelen er helt meningsløs i forhold til å håndtere utfordringene Norge står overfor. Handlingsregelen er på min topp 5 liste over hvordan et departement klarer å lure såkalte intelligente mennesker - økonomer og det etablerte Norge - til å tro at den er fornuftig, sa Siv Jensen, som da var leder i Stortingets finanskomite.Men da Frp og Høyre la frem sin samarbeidserklæring med Venstre og KrF i Stortingets vandrehall mandag kveld, offentliggjorde også Frp at de i regjering vil komme til å følge handlingsregelen. På Frp-landsmøtet i 2006, da Hagen gikk av som partileder og overlot partiet til Siv Jensen, sa han at han var full av forakt og avsmak mot egenrådige byråkrater som tar seg til rette og gjør livet surt for vanlige folk. - Skredder- og veverøkonomene i Finansdepartementet brukte cirka en uke på å få Kristin Halvorsen til å bli deres talerør, sa Hagen. Og fortsatte: - Byråkratene bør glede seg til en Frp-finansminister som har klare retningslinjer, meninger og pålegg, sa Hagen. - Lojalt departement Så sent som i september var Frp-nestleder Per Sandberg klar til å rive ut innmaten i Finansdepartementet: «Når vi kommer inn i Finansdepartementet er det første vi gjør å rive tapeten. Så kaster vi møblene og drar på Ikea for å kjøpe nye. Alt skal skiftes ut», sa Sandberg til Klassekampen 5.september. Det var et svar på økonomiprofessor Karen Helene Ulltveit-Moe, som håpet at Finansdepartementet ville oppdra Frp raskt slik at ingen ville merke noen forskjell. Finansminister Sigbjørn Johnsen (Ap) ville i går ikke kommentere den årelange kritikken mot embetsverket i departementet. Departementet opplyser imidlertid at det er minimalt med tapet i kontorene. Men de tillitsvalgte i Finansdepartementet, tror forholdet mellom Frp og byråkratene raskt vil gå seg til. - Frp vil raskt oppdage at vi har et lojalt, ukorrupt, korrekt og gjennomsiktig embetsverk med dyktige tjenestemenn som lojalt stiller opp for en folkevalgt regjering, uansett parti, sier Halvorsen.
Gjennom to tiår har Siv Jensen og Carl I. Hagen æreskjelt embetsverket i Finansdepartementet. Om to uker ligger Frp-lederen an til å bli sjefen deres.